食蟹
作者：張耒
朝代：宋

paragraphs: 世言蟹毒甚，過食風乃乘。
風淫爲末疾，能敗股與肱。
我讀本草書，美惡未有憑。
筋絕不可理，蟹續牢如絙。
骨萎用蟹補，可使無騫崩。
凡風待火出，熱甚風乃騰。
中炎若遇蟹，其快如霜泠。
俗傳未必妄，但恐殊愛憎。
本草起東漢，要之出賢能。
雖失諒不遠，堯跖終殊稱。
書生自信書，俚說徒營營。